8 Fa Jona a lemoga gore Ninife o ne a se kitla a senngwa, a o ne a leba dilo ka tsela e Jehofa a neng a di leba ka yone? Nnyaa, ka gonne re bolelelwa jaana: “Le fa go ntse jalo mo go Jona, go ne go sa itumedise ka gope, mme a tuka bogale.” Jona o ne a dira eng gape? Pego ya re: “A rapela Jehofa mme a re: ‘Ao tlhe Jehofa, a seno e ne e se se ke tshwenyegang ka sone, fa ke ne ke le mo lefatsheng la me? Ke gone ka moo ke neng ka tshabela kwa Tareshishe; gonne ke ne ke itse gore o Modimo yo o pelontle le yo o kutlwelobotlhoko, yo o bonya go galefa le yo o nang le bopelonomi jo bogolo jwa lorato, le yo o ikwatlhaelang masetlapelo.’” (Jona 4:1, 2) Jona o ne a itse dinonofo tsa ga Jehofa. Le fa go ntse jalo, ka nako eo moporofeti yono o ne a kgopisega mme o ne a sa batle go leba baagi ba ba ikwatlhaileng ba Ninife ka tsela e Modimo a neng a ba leba ka yone.